Illum, il-Mekkaniżmu ta' Investigazzjoni Konġunt (MIK) bejn l-Organizzazzjoni għall-Projbizzjoni ta' Armi Kimiċi u n-Nazzjonijiet Uniti ppreżenta s-seba' rapport tiegħu li jikkonkludi li r-Repubblika Għarbija Sirjana kienet responsabbli għar-rilaxx tas-sarin f'Khan Sheikhoun, is-Sirja, fl-4 ta' April 2017. Il-MIK iddetermina wkoll li d-Da'esh kien responsabbli għall-użu ta' ‎ gass tal-mustarda f'Um-Housh fil-15 u s-16 ta' Settembru 2016. L-UE tesprimi l-kundanna l-aktar qawwija tagħha għal dawn l-atti terribbli. L-użu mistmerr tal-aġent nervin sarin mir-reġim Sirjan kontra l-poplu ta' Khan Sheikhoun irriżulta f'mijiet ta' vittmi. L-użu ta' armi kimiċi minn kwalunkwe persuna, kemm jekk tkun Stat jew tkun attur mhux statali, fi kwalunkwe post u taħt kwalunkwe ċirkostanza, imur kontra d-dritt internazzjonali u għandu jiġi kkundannat b'mod rigoruż. L-UE tappoġġa b'mod sħiħ il-ħidma tal-Mekkaniżmu ta' Investigazzjoni Konġunt bejn l-OPCW u n-NU. Il-professjonalità u l-indipendenza tagħhom huma stmati u afdati ħafna. Il-MIK jeħtieġ li jkompli bil-ħidma siewja tagħha. Għalhekk aħna nħeġġu lill-Kunsill tas-Sigurtà tan-Nazzjonijiet Uniti biex iżomm il-kapaċità investigattiva tal-MIK. Il-MIK ikkonferma li dan issa huwa r-raba' attakk kimiku mill-Forzi Armati Sirjani u t-tieni minn Da'esh. Attakki ta' dan it-tip inevitabbilment ikomplu jsaħħu l-ħtieġa urġenti għal transizzjoni politika ġenwina fis-Sirja u r-rieda tal-UE li tappoġġa l-isforzi tan-NU fin-negozjati għal soluzzjoni politika għall-kunflitt Sirjan permezz tat-taħditiet intra-Sirjani f'Ġinevra. Dawk responsabbli għal dawn l-atti jridu jagħtu kont ta' għemilhom. Kwalunkwe entità u individwu ħati ta' ksur tad-dritt internazzjonali, inkluż l-użu ta' armi kimiċi, iridu jiġu sanzjonati kif xieraq. L-UE ripetutament ħadet azzjoni kontra kwalunkwe użu kkonfermat ta' armi kimiċi mill-Forzi Armati Sirjani u minn Da'esh, u tibqa' determinata li tieħu miżuri stretti kontra dawn ir-reati. F'Lulju 2017, l-UE imponiet miżuri restrittivi addizzjonali fuq uffiċjali ta' livell għoli u xjentisti Sirjani għar-rwol tagħhom fl-iżvilupp u l-użu ta' armi kimiċi kontra l-popolazzjoni ċivili. Qiegħdin jitqiesu sanzjonijiet addizzjonali biex jiġi żgurat li ma jkunx hemm lok għal impunità. L-UE tappella lill-pajjiżi kollha biex jużaw l-influwenza tagħhom biex jipprevjenu kull użu addizzjonali ta' armi kimiċi mir-reġim Sirjan u tappella lill-alleati tar-reġim, speċjalment ir-Russja, biex jeżerċitaw pressjoni xierqa fuq ir-reġim Sirjan għal dan il-għan. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.